SURSE Paul Stănescu i-a cerut demisia liderului PSD, Liviu Dragnea, înainte de ședința de la Neptun, în prezența mai multor lideri din partid

Vicepremierul Paul Stănescu i-a cerut, vineri, demisia liderului PSD, la întâlnirea restrânsă convocată de Liviu Dragnea cu nemulțumiții din partid care a avut loc în Constanța înainte de ședința Comitetului Executiv Național desfășurată sâmbătă la Neptun, au declarat pentru G4Media.ro mai multe surse din partid. Potrivit acestora, la întâlnire ar fi participat, între alții, fostul premier, Mihai Tudose, Marian Oprișan, Niculae Bădălău, Dumitru Buzatu, Robert Negoiță, Codrin Ștefănescu și alți lideri locali.

UPDATE: Întrebat luni după-amiaza la Parlament dacă este adevărat că Paul Stănescu i-a solicitat vineri demisia, Liviu Dragnea a răspuns sec: Nu.

Stănescu i-ar fi cerut liderului PSD să facă un pas în spate reproșându-i că partidul riscă să piardă totul din cauza lui, în special posibilitatea de a da un OUG sau să treacă diferite modificări referitoare la justiție deoarece se va spune tot timpul că sunt cu dedicație pentru Dragnea. Potrivit surselor G4Media.ro, Dragnea nu ar fi reacționat în nici un fel și niciunul dintre cei prezenți nu ar fi spus nimic în apărarea lui.

UPDATE 1: Întrebat luni de reporteri dacă i-a cerut demisia lui Liviu Dragnea, Paul Stănescu a spus ”Nu”.

G4Media.ro a dezvăluit sâmbătă că Gabriela Firea și Paul Stănescu iau distanță tot mai mare de Liviu Dragnea și îi reproșează acestuia cinci mari probleme.

Lista de nemulțumiri:

1. Prăbușirea în sondaje a partidului după scandalurile majore din ultima vreme: reprimarea violentă a mitingului din 10 august și pesta porcină africană

2. Numirile secretarilor de stat și a șefilor de agenții guvernamentale mai ales din Teleorman, în detrimentul celorlalte organizații județene. Practic, Guvernul a devenit fieful personal al lui Liviu Dragnea

3. Faptul că Liviu Dragnea se consultă în luarea marilor decizii doar cu Olguța Vasilescu, Claudiu Manda și Darius Vâlcov. Reuniunile lor de la Scroviștea, în absența celorlalți lideri ai PSD, produce enervare în partid

4. Implicarea tot mai mare a Irinei Tănase în viața partidului și în deciziile guvernului, cum ar fi promovări pe funcții sau alocarea fondurilor din PNDL

5. Izolarea internațională a PSD. Social-democrații nu mai au practic interlocutori la nivel european după atacurile constante la justiție și violențele de la mitingul din 10 august. Liderii nemulțumiți susțin că izolarea PSD se traduce și prin izolarea guvernului, România fiind acum o țară-problemă în interiorul UE

Toate aceste teme nu au mai ajuns însă pe ședința CEX de sâmbătă. Nimeni din PSD nu i-a cerut oficial liderului PSD demisia, Liviu Dragnea reușind și de această dată să-i împace pe nemulțumiții din partid după întâlnirea de vineri. Au existat doar luări de poziție în nume personal.

Fostul premier Mihai Tudose a declarat sâmbătă că ”dacă cineva crede că situația e perfectă în partid greșește”. El a spus că în privința disputei Gabriela Firea – Carmen Dan nu poate fi obiectiv, pentru că a avut în trecut propriile probleme cu ministrul de Interne.

”Dacă cineva vine și spune ca totul e perfect, e roz, a inflorit laleaua în glastră, nu e aşa. Este un moment de inflexiune, sunt tensiuni, aşteptăm să vedem ce se întâmplă”, a mai spus fostul premier.

La rândul ei, Gabriela Firea a afirmat că relația cu Liviu Dragnea este tensionată și a declanșat ulterior atacuri în valuri la liderul PSD în ieșirile publice. Primarul Capitalei îi acuză pe Dragnea și pe ministrul de interne, Carmen Dan, că au încercat să arunce vina pentru violențele din 10 august pe prefectul Capitalei, Speranța Cliseru și pe primăria Capitalei. Propunerea de revocarea a ministrului de interne, lansată de Gabriela Firea, a fost respinsă la vot.

(Sursa foto: Inquamphotos/ Autor: Octav Ganea)